靈壁石
作者：張擴
朝代：宋

paragraphs: 十年此地征塵染，誰與山川還舊觀。
九華小樣出君家，要續箇中消息斷。
此郎與山對立玉，几上重重見陵谷。
安知可備宫架懸，樂府待之八音足。
他山豈無石一拳，如琮斷方璧斷圓。
不如此峰真巧具，六窗七竅俱天然。
君今落帆錫山近，挈石尋泉丫無恨。
會須潄石更枕流，世事入門君勿聽。